1. domače branje

**SOFOKLEJ: ANTIGONA**

## Kratka obnova

Da bi razumeli zasnovo *Antigone*, moramo vedeti kaj se je dogajalo v predhodnem delu triologije, v tragediji *Kralj Ojdip*.

Kralj Ojdip ubije očeta in se poroči z lastno materjo s katero imata 4 otroke. Ko Ojdip spozna kaj je storil, si iztakne oči in odide v prostovoljno izgnanstvo. V Tebah zavlada Kreon. Ojdipova sinova Eteokl in Polinejk se spopadeta za oblast in ubijeta drug drugega.

V *Antigoni* kralj Kreon zavzame stališče pravičnega vodenja države, v kateri je morilec smrtno kaznovan. Pri tem spregleda eno izmed osnovnih človekovih dostojanstev in ne dovoli pokopati Polinejka, kar pa stori Antigona. Kreon jo zaradi dejanja obsodi na smrt, tako da jo živo zazida v grob. A to se mu maščuje, saj izgubi sina Hajmona, ki se ubije, ko najde Antigono obešeno ter tudi ženo Evridiko, ki se z njegovim dejanjem ni strinjala.

Bistvo dela je torej odločitev med družino ter spoštovanjem bogov podzemlja in pa državo.

## Zvrst

Starogrška tragedija ***Antigona*** sodi v najbolj znano trilogijo, grškega dramatika **Sofokleja**, ki temelji na mitu o Tebanski kraljevi družini. Poleg Antigone vanjo sodita še deli *Kralj Ojdip* in *Ojdip na Kolonu.* Vsa tri dela so (v nasprotju z današnjimi tragedijami) pisana v vezani besedi, torej v verzih in kiticah.

**Dramatika** (beseda prihaja iz grškega glagola »*drao*« in v dobesednem prevodu pomeni *delovati*) je samostojna literarna zvrst, ki se od drugih loči po tem, da je ves tekst napisan v premem govoru posameznih oseb in didaskalijah, ki jih pisec doda zato, da na kratko nakaže videz oseb, prostor, čas, premike na odru ipd., ostalo pa si bralec predstavlja sam na podlagi dvogovorov med osebami. **Tragedija** ali **žaloigra** je podzvrst dramatike z značilnim petstopenjskim dramskim trikotnikom (zasnova, zaplet, vrh, razplet in tragični konec). Tragedija zbuja sočutje, grozo, strah in očiščenje – katarzo.

## Analiza jezika

Besedilo vsebuje zelo veliko dvogovora in nekaj monologa v obliki pesem, ki jih poje zbor. Besedišče je razgibano in polno pesniških sredstev. Največji vtis na bralca naredijo starinske besede, katere ga po mojem mnenju prisilijo v bolj natančno branje dialoga (pogoj za kontekstno razumevanje besedila).

## Oznaka glavnih oseb

* **ANTIGONA:** Upre se kralju, ker presodi, da si njen brat Polinejk zasluži pokop, čeprav je storil zločin in ubil svojega brata. Je pogumna in pripravljena, da se bori za družinske vrednote, četudi ve, da temu sledi smrt. Vrednote so zanjo pomembnejše od politike, ki je celo v nasprotju z božjimi pravili.
* **KREON:** Je kralj in hkrati Antigonin stric: Meni, da je pravično vodenje države pomembnejše od spoštovanja družine in bogov. Je trmast; ne posluša nasvetov drugih, to pa ga kaznuje, saj se mu ubijeta žena in sin.
* **ISMENA:** Nemočna Antigonina sestra. Ismena se znajde v zagati, saj ne ve, za koga naj se odloči, strica, ki predstavlja ustavo in zakone ali sestro, ki jo prosi za pomoč v težavah. Nekaj časa omahuje, vendar (prepozno) ponudi pomoč sestri.
* **HAJMON:** Kreonov sin, ki brez razmisleka verjame v očetov prav in se z njim v vsem strinja, saj ga noče izdati. Svojo in očetovo zmoto spozna šele, ko ga čustveno potre smrtna obsodba zaročenke – Antigone. Takrat jo podpre. Na koncu se tudi sam ubije, ko jo najde mrtvo.
* **TEREZIAS:** Videc, predstavlja bogove, kakor tudi zbor, edini, ki lahko spreobrne Kreona in njegovo trmoglavost. Predstavlja tudi modrost in moč, vse lastnosti, ki so jih imeli tudi bogovi.

## O avtorju

**Sofoklej**, starogrško *Σοφοκλής* (Sofoklés), grški dramatik, \* 496 pr. n. št., Kolon, Grčija, † 406 pr. n. št. Rojen je bil v ugledni in premožni družini. Mladost je preživel v rojstnem Kolonu v bližini Aten. Bil je lepe postave in glasbeno nadarjen, to pa mu je omogočilo, da se je že zgodaj uveljavil kot dramatik in igralec ter postal ljubljenec atenskega občinstva. V grško gledališče je uvedel številne novosti: dodal je tretjega igralca, povečal zbor z 12 na 15 oseb, uvedel scensko slikarstvo (kulise), dramske trilogije (tri med seboj tematsko povezane tragedije) je zamenjal s tremi motivno samostojnimi dramskimi deli, tako da so bile zgodbe teh tragedij lahko bolj strnjene in napete. Napisal je 127 dramskih del, ohranilo pa se jih je le sedem.

## Subjektivno mnenje o knjigi

Delo mi je všeč, vendar ni tako slikovito kot Homerjeva Odiseja, ki sem jo bral nekaj let nazaj. Sicer je delo zelo premišljeno, tragični konec pa naredi močnejši vtis, kot smo ga vajeni iz večine današnjih filmov. S smrtjo glavne junakinje pa je podana še ena močna vrednota - borba za osebne vrednote brez predaje.

## Viri

* Sodelavci Wikipedije. Sofoklej [Internet]. Wikipedija, Prosta enciklopedija [navedeno: 19. okt. 2008]. Dostopno na <http://sl.wikipedia.org/w/index.php?title=Sofoklej&oldid=1468997>.
* Sodelavci Wikipedije. Tragedija [Internet]. Wikipedija, Prosta enciklopedija [navedeno: 19. okt. 2008]. Dostopno na <http://sl.wikipedia.org/w/index.php?title=Tragedija&oldid=1196589>.
* Sodelavci Wikipedije. Dramatika [Internet]. Wikipedija, Prosta enciklopedija [navedeno: 19. okt. 2008]. Dostopno na <http://sl.wikipedia.org/w/index.php?title=Dramatika&oldid=1478977>.